
Rett i hjertet

JEG TROR IKKE man får en god følelse av å mobbe. Jeg tror man blir uvel av det. Både den som mobber og den som blir mobbet, blir uvel. Noen mener at jeg ikke hører til her fordi jeg har Downs syndrom. Det er en vond følelse. Det er diskriminering. Kanskje er det også en form for mobbing. Når folk sier at Downs syndrom er en slags sykdom, og begynner å forklare meg om det, blir så jeg trist, forbanna og såra at tårene bare renner. Bare fordi jeg er annerledes. Det går rett i hjertet.



Noen episoder husker jeg ikke. Det kan være at jeg ikke husker. Det kan også være at jeg husker noe av det, men ikke har lyst til å rippe opp i det. Jeg er ikke så glad i å rippe opp i gamle, vonde, såre opplevelser.

Jeg vil si hva jeg mener, og gå rett i menneskenes hjerter.


I Norges lov

GRUNNEN TIL AT jeg skriver om mobbing, er at jeg synes det er livsviktig. Det skulle ha vært i Norges lov. Det snakkes veldig mye om mobbing i pressen, på tv, i regjeringen, i hele Norge, fordi det er viktig å sette søkelys på problemet.

Jeg er selv en kvinne med Downs syndrom. Jeg er ikke syk, jeg har ikke en kromosomfeil, jeg har et ekstra kromosom. Jeg er en uredd forfatter og person som sier fra om hva jeg mener, og hva jeg brenner for. Jeg vil inspirere dere.

Tenk før dere handler.

